Diari Oficial de la Generalitat Valenciana


Sumari del DOGV 8573, del 18-06-2019 (2019/6159)

RESOLUCIÓ de 13 de juny de 2019, del director general de Relacions amb les Corts, per la qual es publica el conveni marc entre l'Institut Superior d'Ensenyaments Artístics de la Comunitat Valenciana (ISEACV) i la Universitat Anáhuac de Puebla, S.C. (Estats Units Mexicans), en matèria de docència i investigació.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8573

Data del DOGV
:   18-06-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/6159


Data del document
:   13-06-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 13 de juny de 2019, del director general de Relacions amb les Corts, per la qual es publica el conveni marc entre l'Institut Superior d'Ensenyaments Artístics de la Comunitat Valenciana (ISEACV) i la Universitat Anáhuac de Puebla, S.C. (Estats Units Mexicans), en matèria de docència i investigació. [2019/6159]  
L'Institut Superior d'Ensenyaments Artístics de la Comunitat Valenciana (ISEACV) i la Universitat Anáhuac de Puebla, S.C. (Estats Units Mexicans) han subscrit, prèvia tramitació reglamentària, el dia 17 de maig de 2019, un conveni marc en matèria de docència i investigació, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de convenis de la Generalitat amb data 13 de juny de 2019 i número 502/2019, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 13 de juny de 2019.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Universitat Anáhuac de Puebla S.C. (Estats Units Mexicans) i l'Institut Superior d'Ensenyaments Artístics de la Comunitat Valenciana, en matèria de docència i investigació  
  
València,17 de maig de 2019  
D'una banda, Víctor Hugo Velázquez Mendoza, com a representant legal de la Universitat Anáhuac de Puebla, S.C. (d'ara endavant UAP), en virtut de l'escriptura pública núm. 97,589 atorgada davant el notari públic número 23 de la ciutat de Mèxic, DF, pel llic. Bernardo Pérez Fernández del Castillo, de data 12 de juny de 2017, amb seu social al carrer Orión Nord, s/n, Col. La Vista Country Club, CP 72626, San Andrés Cholula, Puebla (Mèxic).  
D'una altra banda, Vicent Marzà Ibáñez, conseller d'Educació, Investigació, Cultura i Esport, en qualitat de president de l'Institut Superior d'Ensenyaments Artístics de la Comunitat Valenciana (d'ara endavant, ISEACV), que actua d'acord amb les funcions establides en l'article 6, apartats 1 i 2.c, de la Llei 8/2007, de 2 de març, de la Generalitat, d'ordenació de centres superiors d'ensenyaments artístics de la Comunitat Valenciana, i l'article 48, apartat 2.b, dels Estatuts de l'Institut Superior d'Ensenyaments Artístics de la Comunitat Valenciana. Amb seu social en Pintor Genaro Lahuerta, 25, CP 46658 València, Espanya.  
  
Exposen  
I. Que la UAP és una institució educativa d'educació superior pertanyent al sector privat amb autorització de validesa oficial d'estudis en termes de la Llei general d'educació.  
II. Que l'ISEACV és una entitat autònoma de caràcter administratiu, adscrita a la Conselleria d'Educació, Investigació, Cultura i Esport.  
  
III. Que entre els objectius i funcions de l'ISEACV, d'acord amb el que disposa la Llei 8/2007, de 2 de març, de la Generalitat, d'ordenació de centres superiors d'ensenyaments artístics de la Comunitat Valenciana, està l'establiment de fórmules de col·laboració amb universitats valencianes i altres centres superiors d'ensenyaments artístics d'altres àmbits geogràfics. Així mateix, es reconeix com una de les funcions la de potenciar i difondre els ensenyaments artístics dins i fora de la Comunitat Valenciana.  
IV. Per tot això, les parts, en la representació que ostenten, manifesten l'interés comú a participar de forma activa en la col·laboració institucional en la programació d'activitats docents i d'investigació sobre el disseny.  
D'aquesta manera, es reconeixen la mútua capacitat legal per a subscriure aquest document i amb la finalitat de regular les condicions d'aquesta col·laboració, els compareixents subscriuen el present conveni marc, de conformitat amb les següents:  
  
Clàusules  
  
Primera. Objecte del conveni  
L'objecte d'aquest conveni és crear un marc general de col·laboració entre la Universitat Anáhuac i l'ISEACV a fi d'impulsar i coordinar la posada en marxa d'activitats d'interés comú al voltant de la docència i la investigació.  
  
Segona. Àmbit d'actuació  
A fi de satisfer el contingut establit en la clàusula anterior, les dues parts es comprometen, en la mesura dels mitjans que puguen disposar i d'acord amb les normes de cada institució, al següent:  
a) El foment de la col·laboració entre les dues entitats en projectes formatius d'interés comú en els nivells de grau i postgrau en l'àmbit del disseny.  
b) El foment de la col·laboració entre les dues entitats per a desenvolupar projectes d'investigació d'interés comú en els àmbits propis de cada entitat.  
c) El foment de la col·laboració entre les dues institucions per a facilitar la valorització i la transferència del coneixement al servei de la cultura i el desenvolupament econòmic en els seus respectius àmbits geogràfics.  
d) El foment de la col·laboració que permeta l'accés als recursos i a les instal·lacions entre les dues institucions.  
e) L'organització d'activitats d'intercanvi i mobilitat de professorat i alumnat.  
f) L'organització conjunta d'activitats d'extensió i projecció cultural.  
g) L'organització d'activitats de qualsevol altra activitat que, en l'àmbit de les seues competències, les dues parts acorden, ja que són d'interés mutu.  
  
Tercera. Convenis específics  
Per al desplegament d'aquest conveni marc, les parts signatàries subscriuran convenis específics elaborats de comú acord amb els quals es concretaran els objectius de la col·laboració, el programa d'actuació, les aportacions de cada una de les parts i les normes a aplicar en la seua realització.  
  
Quarta. Mecanismes de seguiment, vigilància i control  
Per a l'anàlisi, seguiment i control d'aquest conveni es crearà una Comissió Mixta de Seguiment integrada per dos representants de l'UAP i dos representants de l'ISEACV, designats pel seu director.  
Una còpia dels actes, acords o informes de la comissió de seguiment es remetrà a cadascuna de les parts signants. En el cas de l'Administració autonòmica la referida còpia es remetrà a l'ISEACV.  
  
Cinquena. Difusió i publicitat  
En totes les activitats, projectes i resultats objecte d'aquest conveni marc serà obligatori incloure i citar clarament les institucions signatàries d'aquest.  
  
Sisena. Comunicacions  
Tot avís, sol·licitud o comunicació que les parts hagen de dirigir-se en virtut d'aquest conveni marc, s'efectuarà per escrit i es considerarà realitzat des del moment en què el document corresponent s'entregue al destinatari en les seues respectives seus. Els contactes per a les notificacions seran les respectives àrees de les oficines internacionals de cada seu.  
  
Setena. Règim econòmic de les actuacions  
Les condicions econòmiques que han de regir el desenvolupament dels programes conjunts i que afecten les parts, així com les obligacions i condicions particulars que incidisquen en aquests, quedaran recollides en els corresponents convenis específics.  
  
Huitena. Vigència  
Aquest conveni marc entrarà en vigor a partir de la data de la signatura i tindrà una vigència de quatre anys, la pròrroga del conveni pot acordar-se per un període de fins a quatre anys addicionals per períodes d'igual durada per mitjà d'acord exprés de les parts, abans que finalitze el termini de vigència.  
Una vegada subscrit, el conveni es publicarà en el portal de transparència de la Generalitat Valenciana, de conformitat amb el que s'estableix en la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, així com en el Diari Oficial de la Generalitat Valenciana, de conformitat amb el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
  
Novena. Extinció i conseqüències en cas d'incompliment  
El present conveni podrà extingir-se per compliment o per resolució.  
Seran causes de resolució les previstes en la legislació vigent i, en particular:  
a) El transcurs del termini de vigència sense haver-se acordat pròrroga.  
b) L'acord unànime de tots els signants.  
c) L'incompliment de les obligacions i compromisos assumits per part d'algun dels signants.  
En aquest cas, qualsevol de les parts podrà notificar a la part incomplidora un requeriment perquè complisca en un determinat termini amb les obligacions o compromisos que es consideren incomplits. Aquest requeriment serà comunicat al responsable del mecanisme de seguiment, vigilància i control de l'execució del conveni i a les altres parts signants.  
Si transcorregut el termini indicat en el requeriment persistira l'incompliment, la part que el va dirigir notificarà a les parts signants la concurrència de la causa de resolució i s'entendrà resolt el conveni.  
  
En tot cas, les accions ja iniciades hauran de continuar fins a la seua total finalització.  
  
Desena. Clàusula d'absència d'obligacions econòmiques  
L'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desplegament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Onzena. Jurisdicció  
Les discrepàncies sorgides sobre la interpretació, desenvolupament, modificació, resolució i efectes que pogueren derivar-se de l'aplicació d'aquest conveni s'hauran de solucionar a través de la comissió mixta de seguiment prevista en aquest conveni. Si no s'arriba a un acord, les qüestions litigioses seran de coneixement i competència de la sala contenciosa administrativa del Tribunal Superior de Justícia de la Comunitat Valenciana.  
I, com a prova de conformitat, els representants de les dues institucions signatàries convenen i subscriuen aquest conveni marc, en dos exemplars originals igualment vàlids, al lloc i en la data assenyalats en l'encapçalament.  
  
Per la UAP, el representant legal de la UAP, S.C.: Víctor Hugo Velázquez Mendoza.  
Per l'ISEACV-EASDV, el president de l'ISEACV: Vicent Marzà Ibáñez.